# X. Személynevekből képzett helynevek.

A helynevek e csoportja különösen azért érdekes, mert a községek egykori alapitói vagy birtokosainak neveit tartotta fenn az emlékezetnek. Van e helynevek közt olyan, mely ismert személy- és családnevekből alakult, mások teljesen elenyészett s feledett neveket őriztek meg. Ilyen személynevekből származó községek megyénkben: Deés, származik egy Derzs vagy Dezső árpádkori személynévből; Alsó- és Felső-Csobánka, az Aba nemzetségbeli Csobánka után neveztetik így, kinek fia Chente (olv. Czente) János, mint csobánkai birtokos emlittetik a XIV. században; Kétely eredetileg Ketel személynév; Alparét 1379-ben Olpret, 1437-ben Alpretnek iratik, jelentése Albrecht, Alpreth (Wenzel Árp. Uj. Okm. XI. 314. l. találunk egy Alpetri személynevet); Antos (ilyen család virágzik a székely földön); Feketelak, Fekete nevü birtokos nevéből, Blenke-Polyán: 1620-ban Adamus Blank in Blanka-Poján emlittetik; Csáka, személynév (a szászok e községet Hagendorfnak nevezik); Nyires-Boncz árpádkori helynév. Boncz Comes Vilmos unokája volt, kinek testvérei Bochon, Csák, Bencze, Bethlen. Nagy- és Kis-Devecser = Demecser, azaz Demeter középkori személynévből. Czente = v. ö. fennt. Czente az Aba nemzetség egy tagja. Szász-Encsben pedig egy árpádkori szász birtokos, Brendolini fiának Hentz-nek (a Hermann név kicsinyitője) nevét találjuk meg. Décse is személynév, mert Szepesben is van egy Décsevágása; Girolt = a szász Gerold; Bethlen személynév, eredetileg Bethlehem, vonatkozik a hasonnevü nemzetségre; Kaplyon vonatkozás a Károlyiakra (Kapylon nemzetség; Batin-Polyán = Mathis Polyán (azaz Máthé mezeje); egy Batiz nevü egyén kap területet aranybányák nyitására; Szász-Zsombor = Zsombori-család ősi fészke (az első Zsombori megyénkbe Brassóból költözött, szász volt); Szász-Máthé, Szász-Móricz = mindkét név előjön a Zsomboriak genealogiajában.

Oláh-Fodorháza = Sólyomkői Ördög-család birtoka volt, e család egyik tagja Crispus vagyis Fodornak iratik; Mikeháza (előbb Ivánk-nak hivták Ivánka birtokosa után, de 1381 körül Mike kezére kerülvén, {550.} nevet cserélt), ezen Mike a Szilágytői család őse; Péterház is a Szilágytői családbeli Pétertől veszi nevét; Mikola nevét a Gyerőmonostori Kemények őse Mikolára vagyis Miklósra vezet vissza; Apanagyfalu az Apaffyak ősi fészke. (Apa Becse fia, ki egy normandiai lovagtól, Comes Vilhelmustól származik, XIII. sz.); Vajdaháza a Sólyomkői Ördög-család birtoka. E család egyik tagja erdélyi alvajda volt. Pánczélcseh (eredetileg Cseh), a XIV. században egyik birtokosa Joannes dictus Panchélus. Ispánmező az erdélyi vajda és szolnoki ispán, Apor László birtoka, mint Csicsóvár birtokosa vagy inkább bitorlója. E község oláh neve Sparmezeu, az Ispánmező sajátságos elferditése. Érdekes, hogy az n itt r. Az itt lakó oláhok a balkáni oláhságnak azon részéhez tartoznak, kiknek egyik ága az Istriai félszigetre húzódott Macedoniából, más részük Erdélyben és Moldvában szállingózott szét.

Más személynevekből való helyek: Bába, Salamon (régen Salamontelke) Császári, Oláh-Péntek, Poklostelke, Erdő-Szombattelke, Kecsed, Kecsed-Szilvás; Szarvas-Kend (Kendi nemzetség); Kentelke, eredetileg Kendtelke; Kérő (a váradi regestroman, 1205-ben emlittetik egy előkelő várjobbágy Dobokából e néven), Kis-Jenő, Néma, Csaba-Ujfalu, Böőd, végre Kozárvár. E névből Anonymus kozár népekre következtetett, melyek Mén Maróth uradalmához tartoztak. Kozár nem volt más, mint valamely várjobbágy neve. E név, mint személynév, az Árpádkorban a Dunántúl is ismeretes. E várat a XIV. században a Bánffyak épittették.