# XI. Helynevek nemzetnevekből képezve.

A helynevek közt általában nem sok az, mely nemzetnevekből alakult, nem szólva az újabbkori megkülönböztető előnevekről, például: Magyar- és Oláh-Lápos, Oláh-Vásárhely, Szász-Nyires, Szász-Czegő stb. Ez előnevek mit sem magyaráznak a községek régi viszonyait illetőleg. Más tekintet alá jönnek azok a helynevek, melyek csakugyan etnographiai jelentőségüek. Ilyenek megyénkben: Oroszfalu, Oroszmező, Rusor (= Kis-Oroszi), Szamosujvár-Németi, Szásza, Szekulaj = székely-völgy, Tótfalu és Tótszállás.

Ennyi az, a mit a helynevekre nézve még elmondanunk kellet. Egy másik fontos szempont, melyről a helynevek tekinthetők: a történeti egymásután kérdése. Ezt bőven kifejtettük „A megye ethnographiája” czímü fejezetünkben, a községek alakulásának korát feltüntető térképek kapcsában.